**A mindent járó malmocska**

Volt, hol nem volt, volt egy szegény ember. Ennek a szegény embernek annyi gyereke volt, mint a rosta lika, még eggyel több. Két kicsi ökröcskéje meg csak akkora, hogy alig látszottak ki a földből. Sokat bucsálkódott a szegény ember a feleségével, hogy azt a sok gyereket hogy tudják eltartani. Egyszer befogta az ökröcskéket egy kis szekerecskébe, s elment az erdőbe.

Amint ott száraz ágat gyűjtögetett, s rakosgatta a szekerecskére, mit látnak szemei. Egy szép tisztáson játszadozik egy fiú és egy leányka. Szóba ereszkedik velük, s megtudja tőlük, hogy a leányka a Napjötti királynak a leánykája, a fiú a Napmenti királynak a fia. Amint beszélgetnek egymással, meglátják a gyermekek a két ökröcskét, s a kirfályfinak úgy megtetszettek, hogy mindjárt rászegült a szegény emberre. Nem akarta a szegény ember semmiképpen az ökröcskéket eladni, de addig beszélt a gyermek, hogy így meg hogy úgy megfizeti az édesapja, hogy a szegény ember megvált az ökröcskéktől.

Hiszen volt otthon haddelhadd! Sírt a szegény asszony mérgében, szitkozódott, nem volt otthon maradása a szegény embernek. Még aznap elindult a Napmenti király udvarába. Hát, amint bemegy az udvarra, ott van a királyúrfi, játszik a két kis ökröcskével. De ahogy meglátta a szegény embert, mindjárt szaladt eleibe.

* Jöjjön bácsi, jöjjön! Hanem azt mondom ám kegyelmednek, hogy akármit kínál az édesapám, semmi egyet el ne fogadjon, csak a mindent járó malmocskát.

Bement a szegény ember a királyhoz.

* Na, hát csak kérjen kend akármit, mert igazán nagy öröme van a fiamnak az ökröcskékben.

Ott volt az asztalon a mindent járó malmocska, olyan volt, mint egy gyermekjáték.

* Felséges királyom, én azért a két kicsi ökröcskéért semmi nagyot nem kívánhatok. Adja nekem azt a malmocskát!

Megváltozott színében a király.

* Kérj akármit, csak ezt a malmocskát ne kívánd!

„Úgy-e? – gondolta magában a szegény ember. – Mégsem gyermekjáték lesz az, ha olyan nehéz szívvel válik meg tőle a király!”

Mondta ismét alázatosan:

* Ó, felséges királyom, adja nekem ezt a malmocskát, hadd legyen mivel játszadozzanak az én gyermekeim is.

Erősen szerette a király a fiacskáját, odaadta hát a malmocskát.

* No, bácsi, menjen haza békességgel, tegye le a malmocskát, az asztalra, s mondja neki: „ Mindent járó malmocska, járj nekem aranypénzt, sült ételt, főtt ételt!” S meglátja, kegyelmed, hogy csak úgy ömlik ki belőle minden, amit kíván. Amikor megelégelte a járást, csak annyit mondjon neki: „Mindent járó malmocska, elég már!”

Hej, megörült a szegény ember. Megköszönte a királyúrfi szívességét, hóna alá fogta a malmocskát, sietett hazafelé, hogy lába is alig érte a földet. Útközben egyszer csak látja, valami rettentő nagy feketeség közeledik feléje. Nem tudta elgondolni, hogy mi az isten csudája lehet az. Hát mi volt? Egy éktelen nagy fekete kalap. A kalap alatt meg egy ember volt. Kérdezi a szegény ember tréfásan:

* Hé, atyafi, nem szorítja fejét a kalap?
* Ne csúfolódjék velem, inkább adjon egy falás kenyeret, mert három napja nem ettem.
* Én jó szívvel adnék, atyafi, de nekem sincs.

Az ám, egyszerre csak eszébe jut, hogy van neki egy csodamalma.

* Mindent járó malmocskám, járj nekem mindenféle ételt, italt!

Még ki sem mondotta jóformán, annyit őrölt egy szempillantás alatt, hogy elég lett volna egy falunak.

* Mindent járó malmocskám, elég már!

Na, esznek, isznak, diskurálnak, s a szóból szó kerekedik, azt mondja a nagy kalapú ember:

* Hiszen atyafi, ügyes portéka ez a malmocska, hanem az én kalapom se kutya, egyet mondok, s kettő lesz belőle. Cseréljünk!
* Nem ment el a szép eszem, a kend kalapja, csak madárijesztőnek jó.
* Úgy-e? Hiszen mindjárt lát kend csodát. Kalap, tüzelj! Elég!
* Hiszen ez is ügyes portéka, de nekem mégse kell, mert ettől ugyan éhen halhatok.

Hanem a nagy kalapú ember addig beszélt, hogy ilyen s olyan nagy hasznát veheti a kalapnak, hogy a szegény embert mégis kiforgatta az eszéből, és cseréltek. Hanem volt annak a nagy kalapú embernek egy botja is. S amikor elváltak egymástól, azt a botot ott felejtette a földön. Hát amint a szegény ember évelődik, bucsálódik magában megszólal a bot:

* Miért búsulsz, édes gazdám?
* Búsulok az eszemért, ami nem is volt, és búsulok a malmocskáért, amit bolond fejjel elcseréltem.

Abban a szempillantásban kifordult a bot a kezéből. Egy percre, kettőre vissza is fordult, s hozta magával a mindent járó malmocskát. Na de most már csakugyan nem volt búra oka a szegény embernek. Bezzeg, hogy otthon is volt becsülete, mikor megmutatta, hogy mit tud az ő malmocskája.

Telt-múlt az idő. Egyszer kinn áll a kapuban a szegény ember, s látja, hogy jön az utcán a király a feleségével és a fiával, gyalog.

* Ugyan bizony, felséges királyom, hova merre mennek ilyen gyalogszerrel?
* Hej, nagy bajban vagyunk. Az északi király elvette az országomat, most megyünk világgá, nincs itt maradásunk.
* Azért ugyan egyet se búsuljon, felséges királyom, majd segítek én a kegyed baján.

Fejébe nyomta a nagy kalapot, kezébe vette a botot, s elindult, hogy megkeresse az északi király seregét. Hiszen nem sokáig kellett, hogy keresse, úgy ellepték az északi király katonái a Napmenti országot, hogy ég és a föld feketéllett tőlük. Az egyszeri szegény ember kiment egy hegy tetejére, ott a kalapot nekiirányította az ellenségnek, s kiáltotta:

* Kalap, tüzelj!

Elküldte a botot is, hadd üsse a fejüket, ott nem sántulnak meg. Hej, lett egyszerre szörnyű nagy pusztulás. Még hírmondónak sem maradt az északi király seregéből. Azzal megfordult az egyszeri szegény ember, ment haza, s jelentette a királynak, hogy semmi baj, mehet vissza a palotájába.

A király megvette az egyszeri szegény embertől a kalapot meg a botot. Azonközben fölcserepedett a királyúrfi, és feleségül vette a Napjötti királykisasszonyt. Volt nagy dínomdánom, lakodalom, ott is az egyszeri szegény ember járta a legelöl a kállai kettőst. Még most is járja, ha tudja.